
1. INNLEDNING

Det er både i det offentliges og den enkelte virksomhets interesse å planlegge og gjennomføre anskaffelser med sikte på effektiv ressursbruk i alle ledd. 

Høgskolens innkjøpsreglement, som er godkjent av høgskolestyret i møte 01.11.04, omhandler regler og prosedyrer rundt gjennomføring av anskaffelser ved høgskolen.

Et hjelpemiddel i det praktiske innkjøpsarbeid er dokumentet ”Beste praksis – offentlige anskaffelser”, utgitt av Nærings- og handelsdepartementet. Veilederen inneholder råd og praktiske eksempler til hjelp i innkjøpsprosessen, og er et godt supplement til høgskolens eget innkjøpsreglement og regelverket forøvrig.

Innkjøpsreglement er tilgjengelig på høgskolens intranett.
2. INNKJØPSFUNKSJONEN VED HSM
Innkjøpsfunksjonen er lagt til fellesadministrasjonen som koordinerer og gjennomfører samlet innkjøp for hele høgskolen, inngår felles rammeavtaler, bidrar med informasjon om avtaler og bistår med kompetanse på regelverk, praktisk støtte og oppfølging der hvor innkjøpsansvaret er delegert. 

Innkjøpsansvaret er delegert til IT-senter, bibliotek og andre enheter med budsjettansvar og myndighet til å anskaffe varer og tjenester, i overensstemmelse med høgskolestyrets vedtak om delegering av budsjettmyndighet (jf. disponeringsskriv). 
   
3. MÅL FOR INNKJØPSVIRKSOMHETEN
Høgskolens innkjøpsvirksomhet har som mål å skaffe varer og tjenester til riktig pris for å sikre mest mulig effektiv ressursbruk og bidra til økt verdiskapning i samfunnet.

Med basis i lov og forskrift skal høgskolens innkjøpvirksomhet ha følgende formål:[image: image1.png]


 

· sikre gunstigst mulige innkjøp og bestrebe at høgskolens behov blir dekket på beste måte med hensyn til kostnadseffektivitet og totaløkonomi 
· legge til rette for at alle aktører i markedet blir rettferdig og likeverdig behandlet

· sørge for kontroll av inngående faktura mot bestilling, at bestilling er gjort av tilsatt med bestillingsfullmakt[image: image2.png]


, at det foreligger hjemmel for anskaffelsen og at leverandøren får betalt innen fristen  

[image: image3.png]



Laveste livsløpskostnader bør legges til grunn i vurderingen, slik at en velger det tilbud som totalt sett er mest fordelaktig. Videre er det et mål å frigi ressurser som i størst mulig grad må komme den faglige primærvirksomheten, undervisning, forskning og formidling, til gode. 
Det legges vekt på nytenkning og nyskapning i anskaffelsesprosessen, bl.a. er det et mål å foreta innkjøp elektronisk så snart forholdene ligger til rette for det. 

Høgskolen vil prioritere arbeidet med
· å redusere høgskolens innkjøpskostnader
· å redusere antall fakturaer
· å videreutvikle innkjøpssamarbeidet med virksomheter i uh-sektoren
4. MÅL FOR INNKJØPSREGLEMENTET
Høgskolens innkjøpsreglement skal sikre at lover og forskrifter for offentlige innkjøp etterleves. Det er især viktig å sikre at hensynet til forutsigbarhet, gjennomsiktighet og etterprøvbarhet ivaretas gjennom anskaffelsesprosessen. 

I tillegg har reglementet til hensikt å sikre en korrekt og ensartet behandling av høgskolens leverandører.
5. VIRKEOMRÅDE

Innkjøpsreglement gjelder for alle tilsatte som har fullmakt til anskaffelse av varer og tjenester som skal utgiftsføres i høgskolens regnskap. 


6. MYNDIGHET OG ANSVAR
Myndighet til å bestille varer og tjenester er en del av budsjettdisponeringsmyndigheten, slik dette er beskrevet i økonomireglement for staten og fastsatt i høgskolens budsjettdokumenter. Bestillingsrett kan delegeres der hvor det er hensiktsmessig og forsvarlig. Delegering skal skje skriftlig og beskrive klare rammer som den ansvarlige må holde seg innenfor. 
Bare den som skriftlig er gitt fullmakt til å foreta bestillinger kan gjøre dette og derved pådra høgskolen betalingsforpliktelser. Sentral innkjøpsansvarlig skal kontaktes ved alle anskaffelser over kr 200.000 og vil tilby rådgivning og bistand til de praktiske deler av anbudsprosessen. 
Tilsatte med bestillingsrett ved HSM: 

	Stillingskategori
	Budsjettposter

	Økonomi- og personalsjef
	Alle poster på fellesbudsjettet

	Studiesjef
	Alle poster på studiekontorets budsjett

	Kontorsjef ØIS
	Alle poster på ØIS-instituttenes budsjett

	Kontorsjef HF
	Alle poster på instituttets budsjett

	Hovedbibliotekar
	Alle poster på bibliotekets budsjett

	IT-leder
	Alle poster på IT-senterets budsjett

	Renholdsleder
	Renholdsmateriell 

	Konsulent, stab
	Kontorrekvisita

	Tekniker
	Kontorutstyr, undervisningsutstyr, forbruksmateriell

	Tekniker, trykkeriet
	Forbruksmateriell kopiering

	Informasjonskonsulent
	Trykkingsutgifter, kunngjøring/markedsføring

	Rådgiver, økonomi/innkjøp
	Alle poster på fellesbudsjettet


Bestillingsrett omfatter: 
· Kontroll med at det er tilstrekkelig budsjettmidler

· Kontroll med at reglene for kjøp av varer og tjenester i staten overholdes

· Gjennomgang og kontroll av ordrebekreftelse eller avtaledokument med henblikk på pris, kvalitet, leveringsbetingelser, sanksjoner ved for sen levering, mangelfull levering eller manglende levering
7. REGELVERK OG TERSKELVERDIER

Offentlig anskaffelsesvirksomhet er underlagt et komplisert nasjonalt og internasjonalt regelverk. Hensikten med regelverket er å ivareta fri konkurranse på like vilkår for alle interesserte leverandører, samt sikre best mulige kjøp for den enkelte virksomhet. Oppdragsgiver skal sørge for at det ikke finner sted noen forskjellsbehandling av de ulike leverandører. Alle kjøp skal i utgangspunktet foretas etter konkurranse, og saksgangen må kunne dokumenteres. 

Det er viktig å merke seg at gitte terskelverdier skal vurderes både i forbindelse med enkeltanskaffelser og for planlagte kjøp for en produktkategori (for eksempel kontormøbler, datamaskiner mv) over en 12-måneders periode. Når man planlegger inngåelse av rammeavtaler skal omfanget av kjøpene for hele rammeavtalens periode legges til grunn, inklusive eventuelle opsjoner. 

For anskaffelser over terskelverdiene er det strenge krav til kunngjøring, samt krav til fastsetting av tidsfrister. Det er derfor viktig at anskaffelser som overstiger terskelverdiene for kunngjøring i EØS må planlegges og gjennomføres i god tid.
Det understrekes at det ikke er tillatt å dele opp anskaffelser slik at deleanskaffelsene hver for seg kommer under terskelverdien. 
7.1 EØS/WTO/GPA avtaleverket 
Norges medlemskap i EØS/WTO innebærer visse internasjonale forpliktelser. Anskaffelser over en viss terskelverdi reguleres av et omfattende internasjonalt regelverk.

Det viktigste ved EØS avtalen er at det ved kjøp over visse terskelverdier foretas internasjonal utlysning av planlagt anskaffelse, for på denne måten å utvide den åpne konkurransen til også å inkludere andre avtaleland. Terskelverdien for kjøp av varer og tjenester er for 2004 fastsatt til 1,6 mill.kr (eks mva) for uh-sektoren. For anskaffelser over terskelverdien er det strenge krav til innhold og prosedyrer for kunngjøring, samt til saksbehandling og sporbarhet. Her er også satt spesielle begrensninger for hvilke tidsfrister som gjelder. Den generelle tidsfrist for kunngjøring er 52 dager. Det er derfor viktig at EØS/WTO anskaffelser planlegges i god tid. 
7.2 Forskrift om offentlige anskaffelser.

Forskrift om offentlige anskaffelser, som trådte i kraft 01.07.01, gir detaljerte regler for innkjøp i hele den offentlige sektor.
Forskrift om offentlige anskaffelser slår fast at
· enhver anskaffelse så langt det er mulig skal baseres på konkurranse uansett anskaffelsesprosedyre 

· konkurranse skal gjennomføres på en forsvarlig måte med lik behandling av leverandørene og for øvrig i samsvar med god anbuds- og forretningsskikk
· oppdragsgiver ikke skal diskriminere leverandører på grunn av nasjonalitet eller lokal tilhørighet
Anskaffelser med anslått verdi over kr. 200.000 (eks mva) og opp til 1,6 mill.kr (eks mva) skal som følge av dette kunngjøres i Norsk lysingsblad og DOFFIN-databasen. Kunngjørings-blanketter og informasjon om kunngjøringsrutiner finnes på Norsk Lysingsblads hjemmesider.

8. ANSKAFFELSESMETODER

Enhver anskaffelse skal, uansett metode, så langt det er mulig baseres på konkurranse. Konkurranse mellom ulike leverandører kan gi bedre pris- og kvalitetsbetingelser for virksomheten. 
Det første man må undersøke er om produktet er dekket av en rammeavtale. Dersom det er tilfellet, bestiller man produktet som et avrop under denne avtalen. På noen områder inngår høgskolen egne avtaler og på andre områder samarbeider høgskolen med virksomheter innenfor uh-sektoren.  Rammeavtalene er bindende for høgskolens tilsatte. 

 
For anskaffelser som ikke er omfattet av en rammeavtale må man bestemme anskaffelsesmetode. Før valg av anskaffelsesmetode kan treffes, må man vite om anskaffelsen faller inn under EØS-regelverket. Man må altså beregne antatt totalverdi av anskaffelsen. Totalverdien skal beregnes som verdien av enkeltkjøpet, av samlet verdi av enkeltkjøp under samme produktområde sett i et 12 måneders perspektiv, eller av samlet verdi av en avtales totale varighet inklusiv eventuelle opsjoner. 
Forut for alle anskaffelser skal brukeren lage en kravspesifikasjon, som er en konkret beskrivelse av det som skal anskaffes. Kravspesifikasjonen må være så objektiv og åpen som mulig. I stedet for å spesifisere detaljer bør man fokusere på funksjon, fordi man da kan dra nytte av tilbydernes erfaring med å løse behov. En åpen kravspesifikasjon sikrer også at flere leverandører har mulighet til å gi tilbud, og man sikrer på den måten at priser og betingelser blir optimale.

8.1 Direkte anskaffelse
Kjøp under kr.200.000 (eks mva) krever ingen utlysning og direkte anskaffelse kan benyttes. Direkte anskaffelse kan også benyttes under visse andre forutsetninger som er nevnt i forskriftens § 11-2 nr 1. 
Imidlertid gjelder konkurranseprinsippet som må ivaretas så langt det er mulig. Antall tilbud vil avhenge av anskaffelsens verdi, antall potensielle leverandører, tidsaspektet, prisvariasjoner i markedet mv. Tilbud og bestilling skal fortrinnsvis være skriftlig med tanke på oppfølging av leveranse, attestasjon og anvisning av faktura.

8.2 Under terskelverdi.

Anskaffelser mellom kr 200.000 (eks mva) og kr 1.6 mill (eks mva), som er terskelverdien for vare- og tjenestekjøp for statlig sektor (forskriftens § 2-2 nr 1), kommer inn under bestemmelsene i forskriftens del III.

Tillatte anskaffelsesprosedyrer er kjøp etter åpen eller begrenset anbudskonkurranse eller konkurranse med forhandlinger. Direkte anskaffelse kan likevel benyttes når vilkårene i § 11-2 er oppfylt. 

Kravspesifikasjonen skal være objektiv, slik at flest mulig kan konkurrere om leveransen. 
Kunngjøring skal skje i Norsk Lysingsblad og DOFFIN-databasen, og eventuelt i dagspressen. 
Det anbud/tilbud som er økonomisk mest fordelaktig for høgskolen etter en totalvurdering, skal velges. 
Det skal føres anbudsprotokoll (Vedlegg 2) ved alle anskaffelsesmetoder, unntatt ved direkte kjøp. 

8.3 Over terskelverdi.

For anskaffelser over kr. 1,6 mill (eksklusiv mva) gjelder EØS-regelverket og med utlysning internasjonalt. 
Om innkjøpsmetoder står det i Forskrift om offentlige anskaffelser del 3 § 4-1 at

(1) Anskaffelsen skal foretas ved åpen eller begrenset anbudskonkurranse. 
(2) Konkurranse med forhandlinger kan likevel benyttes når vilkårene i § 4-2 (konkurranse med forhandling etter forutgående kunngjøring) og § 4-3 (konkurranse med forhandling uten forutgående kunngjøring) er oppfylt.
Kjøp etter åpen anbudskonkurranse er hovedregelen. Unntak fra denne metoden skal begrunnes skriftlig. Kravspesifikasjonen må være mest mulig objektiv, slik at flest mulig kan konkurrere om leveransen. Det tilbud som er økonomisk mest fordelaktig for høgskolen etter en totalvurdering, skal velges. Det stilles krav til tidsfrister. Det skal føres anbudsprotokoll.
EØS-kunngjøringsskjemaer skal benyttes for kunngjøring i felles database (TED). Kunngjøring må også foretas i Norsk Lysingsblad. 
9. KONTRAKTS- OG INNKJØPSVILKÅR

Næringsdepartementet har fra 1989 fastsatt innkjøps- og kontraktsvilkår, gjeldende med hjemmel i forskrift for kjøp av varer og tjenester i staten. 

Disse er:
· Alminnelige innkjøpsvilkår for statlige kjøp av handelsvarer AIS-89. Disse vilkår utgjør en del av enhver bestilling av ordinære handelsvarer. 

· Alminnelige kontraktsvilkår for statlige anskaffelser AKS-89, ved kjøp av varer, materiell og tjenester som produseres etter kjøpers spesifikasjoner og kravformuleringer. Disse vilkår gjelder som del av inngått kontrakt. 


Når innkjøpsprisen er mindre enn kr. 200.000 kan andre kontraktsvilkår avtales. 

Høgskolens standard bestillingsskjema (vedlegg 3) brukes sammen med AIS-89 eller AKS-89 som spesifiserer de alminnelige vilkår. Dersom man ønsker å benytte spesielle vilkår må dette spesifiseres på blanketten eller på et eget vedlegg. 

 

10. ETISKE RETNINGSLINJER
Forvaltningslovens bestemmelser om habilitet gjelder fullt ut i innkjøpssaker. Det innebærer spesielle begrensninger i hvem som kan konkurrere om salg til høgskolen. Innkjøpsforskriftens § 3-5 beskriver forholdet mellom tilsatte ved høgskolen, som har eierinteresse i eller er tilsatt i det aktuelle firmaet. 
"Tjenestemann er utelukket fra å delta i konkurransen om leveranser til den administrasjon hvor vedkommende tjenestemann gjør tjeneste. Det samme gjelder firma som helt eller i overveiende grad eies av slik tjenestemann. 
Tjenestemann kan ikke opptre som konsulent og heller ikke som representant for anbyder, tilbyder eller leverandør overfor den administrasjon hvor vedkommende tjenestemann gjør tjeneste."
Det er tillatt å benytte rådgivere ved f.eks. utarbeidelse av kravspesifikasjon eller vurdering av innkomne tilbud, under forutsetning av at vedkommende ikke har økonomisk interesse i anskaffelsen jf § 3-6.
Tilsatte har ikke anledning til å motta gaver som kan påvirke mottakers tjenestelige handlinger. Dette anses som brudd på Tjenestemannsloven § 20. I praksis antas det, at bestemmelsene i tjenestemannslovens § 20 ikke er til hinder for at tjenestemenn mottar en enkel oppmerksomhet som for eksempel en konfekteske. Tvilstilfeller forelegges nærmeste overordnede.

11. BESTILLING AV VARER OG TJENESTER 

Myndighet til å foreta bestilling, herunder myndighet til å underskrive avtaler på vegne av høgskolen, er en del av budsjettdisponeringsmyndigheten, jf. innledende bestemmelser i Reglementet for økonomistyring i staten § 8 med kommentarer. Enhver bestilling skal godkjennes av en person som skriftlig er delegert bestillingsrett.

Før bestilling av varer og tjenester skal det være avklart om:

· det er avsatt tilstrekkelige budsjettmidler 

· behovet er reelt og riktig prioritert

· det foreligger en behovsbeskrivelse

· aktuell vare/tjeneste allerede er tilgjengelig internt ved høgskolen

· alle relevante vilkår for bestillingen er definert og avklart 

· regler for kjøp av varer og tjenester i staten er overholdt

· vedkommende bestiller har fullmakt til å inngå den aktuelle forpliktelsen for høgskolens regning
Normalt skal bestilling av varer og tjenester foregå skriftlig, primært for å unngå tvil om hva som er bestilt og hvilke vilkår som skal legges til grunn for leveransen. Høgskolens bestillingsskjema (vedlegg 3) skal fortrinnsvis benyttes. Etter bestilling skal leverandør vanligvis sende en ordrebekreftelse hvor mengde, art og pris skal fremgå. Denne må kontrolleres og eventuelle avvik mellom bestilling og ordebekreftelse må avklares før leveransen effektueres.
Det er bestillers ansvar å oppgi tilstrekkelig informasjon og referanse til leverandøren ved enhver bestilling, og å pålegge leverandøren å føre dette på faktura, pakksedler og evt. andre andre tilhørende dokumenter. Dette må gjøres for å sikre hurtig og korrekt levering av produktet, samt identifisering og betaling av faktura innen forfallsdato. 

Slik referanse vil være: Bestillers navn, avdeling/enhet, ordrenummer hvor dette foreligger, leveringsadresse samt en tydelig beskrivelse av produktet. Det er viktig ved bestilling at det skilles mellom fakturaadresse og leveringsadresse. 
Leveringsbetingelser skal normalt være fritt levert jf. høgskolens bestillingsskjema, evt. må dette avtales spesielt i henhold til Incoterms 2000.

I henhold til tolltariffens innledende bestemmelser, §11 nr. 31 er varer som innføres til vitenskapelig bruk og som skal forbli høgskolens eiendom, fritatt for toll. 


12. SMÅKJØP

Småkjøp (under ca. kr. 1.000) som ikke kan faktureres via en månedlig samlefaktura, bør betales ved belastning av kredittkort. 

Ved utlegg foretas oppgjør mot høgskolen ved utfylling av skjema for refusjon av utlegg (vedlegg 4), vedlagt originalkvitteringer, kontrollert, attestert og anvist på vanlig måte. 
13. MOTTAK OG KONTROLL

Godkjenning av leveransen skal foretas av den som har bestilt varen. Pakkseddel signeres, og/eller varemottak dokumenteres på faktura fra leverandøren. 

Mottaker skal kontrollere at alle betingelser er i henhold til bestilling, kontrakt eller rammeavtale. Hvis pakkseddel følger leveringen skal innholdet/tjenesten kontrolleres, før det kvitteres for mottaket. Eventuell manko, skade eller annet avvik skal straks anmerkes på pakkseddel og leveres til vedkommende som skal attestere faktura. Samtidig skal leverandør kontaktes med henblikk på eventuell retur av produktet eller utbedring av utført tjeneste.

For store leveranser som strekker seg over tid, skal det være en fortløpende kvalitetssikring av deleleveransene for å sikre at det endelige produktet har tilfredsstillende kvalitet. 
14. REKLAMASJON

Dersom det konstateres feil, mangler eller skade ved leveransen av produktet/tjenesten, skal mottaker uten ugrunnet opphold reklamere overfor transportør og/eller leverandør. Slik reklamasjon må gjøres skriftlig. 
15. ARKIVERING

Originale dokumenter på anskaffelser over kr. 100.000 skal sendes til høgskolens arkiv. Slike dokumenter vil være forespørsel/anbudsgrunnlag, innkomne tilbud, bestilling, anbudsprotokoll, og kontrakt. 
16. KONTRAKTSADMINISTRASJON

Det er bestillers ansvar å påse at betingelsene i bestillingen/kontrakten blir fulgt opp. Dette er især viktig ved kontrakter av lengre varighet. Spesielt må bestiller sørge for at leverandørens forpliktelser i garantiperioden blir etterlevd. 
17. UTSTYRSREGISTRERING 

I henhold til Bestemmelser om økonomistyring i staten, Kap. 5.3.7 Registrering av eiendeler, skal driftsmidler som enkeltvis har en anskaffelsesverdi på over 30.000 kroner, registreres. 
18. UTRANGERING OG KASSASJON AV MATERIELL
All kassasjon av statens eiendeler skal foretas og dokumenteres skriftlig i henhold til
Instruks for utrangering og kassasjon av materiell som tilhører staten. Det skal skrives kassasjonsprotokoll som arkiveres i høgskolens arkiv.
19. MOTTAKSREGISTRERING AV FAKTURA
Økonomireglementet setter krav om mottaksregistrering av faktura i reskontro, før den sendes til bestiller for attestasjon og til anvisningsmyndighet for anvisning. 
20. KONTROLL OG ATTESTASJON AV FAKTURA

Attestasjonsmyndighet er lagt til administrative ledere ved institutter og administrative enheter. Attestasjonsmyndighet er delegert til budsjettansvarlige i de respektive enheter i henhold til intern budsjettfordeling. 

Den som attesterer skal:

· påse at regnskapsbilaget er originalt, viser hva anskaffelsen gjelder, og er påført nødvendige opplysninger

· kontrollere betalingsdokumentasjon mot bestillingsdokumentasjon med henblikk på pris og betalingsforpliktelse

· kontrollere dokumentasjon for leveransemottak mot faktura
· kontrollere riktighet og dokumentasjon av tilskuddsbeløp

· angi kontering 


21. ANVISNING AV FAKTURA

Etter at faktura er attestert og kontert skal den anvises av den som har anvisningsrett.

Den som anviser skal
· påse at det er hjemmel for bruken av midlene

· påse at det er budsjettmessig dekning

· påse at disposisjonen er økonomisk forsvarlig 

· kontrollere at utbetalingsgrunnlaget er korrekt attestert 

22. BOKFØRING OG REMITTERING

Bokføring, remittering og arkivering av anvist faktura gjøres av økonomikontoret. 

VEDLEGG

Vedlegg 1: Definisjoner
Vedlegg 2: Anbudsprotokoll 

Vedlegg 3: Bestillingsskjema
Vedlegg 4: Skjema for refusjon av utlegg
DEFINISJONER

	Anbud
	Bindende skriftlig tilbud levert høgskolen i forseglet konvolutt, på grunnlag av anbudsinnbydelse kunngjort offentlig og/eller ved skriftlig henvendelse til et antall leverandører. Forhandling er ikke tillatt, kun avklaringer.

	Anskaffelse
	Kjøp av en vare eller en tjeneste 

	Anskaffelsesprosess
	Innkjøpsaktiviteter fra det øyeblikk et behov er klarlagt til det er dekket

	Anbudsprotokoll
	Dokumentasjon av anskaffelsesprosessen

	Avrop
	Bestilling av produkter under en rammeavtale

	Bestiller
	Den person som foretar en forpliktelse mot en leverandør

	Bestilling
	Dokument utstedt av kunde på grunnlag av avtalte betingelser med leverandør

	Bestillingsrett
	Gjennom bestillingsrett kan høgskoledirektøren delegere myndighet til å foreta bestilling på virksomhetens vegne. Denne myndigheten kan delegeres videre. 

	Bruker
	Den person eller enhet som skal bruke produktet

	Budsjettansvarlig
	Den person som er gitt myndighet til å forvalte midler til bestemte formål innenfor rammen av et budsjett.

	CPV
	Common Procurement Vocabulary. EU-kommisjonens produkt- og tjenestekoder

	EØS-avtalen
	Innebærer felles regler for offentlige anskaffelser i de 15 EU-landene og EFTA-landene Norge, Island og Liechtenstein. Ved inngåelse av denne avtalen forpliktet Norge seg til å tilpasse og implementere en betydelig del av EUs lovverk i norsk rett

	GPA
	Government Procurement Agreement: WTO's avtale for offentlige innkjøp på verdensbasis. 

	Incoterms 2000
	Standardiserte vilkår/regler som fordeler risiko, ansvar og kostnader innen nasjonal og internasjonal transport 

	Kontrakt
	En kontrakt fordeler ansvar og risiko mellom leverandør og kjøper på grunnlag av avtalte betingelser. En bestilling som er underskrevet av en person med bestillingsrett og bekreftet med underskrift av leverandør, er et eksempel på et kontraktsforhold 

	Leveransedokument
	Kan være pakkseddel, fraktbrev, konnossement, timeliste etc. 

	Mottaker
	Den person som fysisk mottar produktet

	Ordrebekreftelse
	Leverandørs aksept på en bestilling med bekreftelse av innholdet i bestillingen 

	Produkt
	Felles betegnelse for den vare eller tjeneste som skal anskaffes

	Rammeavtale
	Avtaleform mellom kunde og leverandør som fastsetter betingelser for kjøp av bestemte produktgrupper. Alle enheter ved høgskolen skal bruke eksisterende rammeavtaler, når slike finnes.

	TED-database
	EU's formelle kunngjøringsorgan 'Official Journal Supplement'

	Terskelverdi (EØS)
	Gjeldende terskelverdi er kr. 1,6 mill kr. Kjøp under terskelverdi kan utlyses nasjonalt. Kjøp over terskelverdi må kunngjøres gjennom TED-databasen.

	WTO
	World Trade Organisation. Verdens handelsorganisasjon. Medlemsland er Canada, Israel, Japan, Sveits og USA

